Hafin er undirbúningur að orkuskiptum í Bolungarvíkurhöfn. Byrja þarf á að breyta skipulagi og byggja innviði áður en af þeim verður.
Undirbúningur orkuskipta í Bolungarvíkurhöfn er hafin. Færa á starfsemi hafnarinnar frá jarðefnaeldsneyti til endurnýjanlegra orkugjafa eins og rafmagns og metans. Jón Páll Hreinsson, bæjarstjóri í Bolungarvík, segir að byrja þurfi á að laga innviðina að þessari framtíð.
Hvað þarf af lóðum, hvað þarf af tengingum. Hverju þurfum við að breyta í skipulaginu, hvernig við þurfum að aðlaga skipulagið okkar og svo deiluskipulagið á höfninni. Í framhaldi af því erum við tilbúin í samstarf við þá aðila sem ætla sér að leiða þessar breytingar.
Skipulagsbreytingar geta tekið tímann sinn og því segir Jón Páll að ekki sé eftir neinu að bíða. Í ferlinu hyggst Sveitarfélagið nýta sér Bláma, sem er orkuskiptaverkefni á vegum Landsvirkjunar, Orkubús Vestfjarða og Vestfjarðastofu. Mikil og fjölbreytt starfsemi er í höfninni sem kallar á fjölbreyttar lausnir.
Hérna koma í kringum tuttugu þúsund tonn af bolfiski á land á hverju ári og það er mjög mismunandi útgerðarform. Það eru strandveiðibátar, það eru línubátar í litla kerfinu. Snurvoðarbátar og togarar og svo framvegis. Við sjáum fyrir okkur að landslagið í hvernig orku menn nýta í útgerð muni breytast og við viljum vera undirbúin.